Krišs
Krišs ir latviešu personvārds. Latvijā pirmais vārddošanas gadījums reģistrēts 1743. gadā Rūjienā. Vārda dienu kalendārā ierakstīts 1783. gadā, to svin 24. janvārī. Personvārds bija bieži sastopams 19. gadsimtā, taču zaudēja popularitāti starp 1920. un 1930. gadu. Pēc Latvijas Republikas Pilsonības un migrācijas lietu pārvaldes datiem 2024. gada 31. martā Latvijas iedzīvotāju reģistrā bija reģistrētas 470 personas ar vārdu Krišs. Biežāk sastopams Kurzemē, retāk Zemgalē un Pierīgā. Personvārda vēsturiskās izplatības areāls liecina, ka Krišs varētu būt sinkopes ceļā lībiskajā dialektā lokalizēta vārda Krists forma (sal. viš — viņš, viņa; meitiš — meitene). Savukārt personvārds Krists ir cēlies kā iesauka no vārda Kristiāns (latīņu: Christianus — „kristietis”, „Kristus sekotājs”).